  Виталий Пронин Котькуд сӥзьыл подписка вакытэ газет-журналъёсын ужасьёсты шугъяськытэ юан: малы калык мылкыдтэк кыстӥське лыдӟиськон борды? Уго сомында вераськиськом удмуртлыкез, кылэз утён-азинтон сярысь, нош югдур чутрак уг тупатскы. Милемлы выль лыдӟисьёсты утчаны капчи ӧвӧл, нош газетмес азьло басьтӥсьёс маке муген гожтӥськыны вунэто.  Ӵапак таӵе югдур мынам вордскем гуртам - Пичи Пурга районысь Гожня гуртын.  Берло ӝыны арзэ татын ог 30 мурт «Удмурт дуннеез» басьтэ. Нош 9 ар талэсь азьло 90 семьяе газет вуэ вал. Гожнялан 300-лэсь трос юрт. Улӥсьёс ваньмыз тып-тып удмуртэсь. Школаын анай кылэз дышетонлы саклык зол висъямын. Номыр бордысь кадь шексэ шедьтыны, нош лыдӟиськонэз татын вылӥе уг пукто.Гожнялась почтальон но кемалась ужа. Уждунэз пичи ке но, Тарасова Оляпай быдэс гуртэтӥ секыт сумкаеныз ортчоз. Ай котькуд ульчаын сюресэз но чебер ӧвӧл, кӧня дэриез колано луэ почтальонлы. Оляпайлэн мукет бӧрдонэз но вань. Уго почтальонлэн Гожнялан ужан сэрегез но ӧвӧл. Кӧня ке ар талэсь азьло гуртысь библиотекаез огазеязы школаысеныз. Буш кылем юртэз кесязы, озьы почтальонлэн пырон-потон интыез быриз. Табере калыкен Оляпай адскыны быгатэ, пенсия сётъякуз гинэ. Со вакчи дыр ӵоже кин ке газетлы гожтӥськыны вуттэ ик.Но ваньзэ урод карем уг поты. Тани  1965-тӥ арысен газетлы арлы быдэ гожтӥське Раиса Герасимова.- Газетэз вӧлдэтысь лыдӟыса будӥмы. Аслам мамаен-тятяе газетлы ӧз гожтӥськылэ, соин туж вожъяськылӥ дышетӥселы - солэн ӝӧк вылаз котьку быдэс пачкаен луэ вал. Педучилищее дышетскыны пырем берам ик «Советской Удмуртия» басьтыны кутски, - вера Раиса Павлиновна.Кин ке бон шуоз, ма Герасимова дышетӥсь ук, озьы ик кулэ. Шаерысьтымы вань педагогъёс Раиса Павлиновна сямен лыдӟиськон борды бурмысалзы ке. Газетэз со урокъёсын кутэ, кельшымон материалъёсты вандыса кельтэ. Туннэ нуналлы соос 200 папкалэсь трос люкаськизы ни, пе.Кӧтсэс ӝож кареме уг поты Гожнялась мукет лыдӟисьёсмылэсь но. Озьы ке но ваньдэсты нимын-тулын вераны туннэ уг быгатӥськы. Туж оскисько гуртысь пиналъёслы. Малпасько, «Дарт» приложениез басьтыны  мылкыдды луоз.Кин газетэз туннэ лыдӟе, эн вунэтэ вуоно арлы гожтӥськон сярысь. Вӧзады улӥсьёслы возьматэ, соос но мед басьтозы. Почтальонэз возьмаса жадиды ке, мыным вералэ - мон котькуд шутэтскон нуналъёсы гуртэ бертӥсько, дась кожыны котькуд капка доры, пырыны котькуд корка.Алёна Ионина. Теги: ПичиПурга  